O‘zbekiston Respublikasi Investitsiyalar va tashqi savdo vazirligi huzuridagi Tarif va notarif tartibga solish kengashining faoliyatini tashkil etish to‘g‘risida

O‘zbekiston Respublikasi Prezidentining “O‘zbekiston Respublikasi Investitsiyalar va tashqi savdo vazirligining faoliyatini tashkil etish to‘g‘risida” 2019-yil 28-yanvardagi PQ-4135-son qaroriga muvofiq Vazirlar Mahkamasi qaror qiladi: 
 1. O‘zbekiston Respublikasi Prezidentining “O‘zbekiston Respublikasi Investitsiyalar va tashqi savdo vazirligining faoliyatini tashkil etish to‘g‘risida” 2019-yil 28-yanvardagi PQ-4135-son qarori bilan O‘zbekiston Respublikasi Investitsiyalar va tashqi savdo vazirligi huzurida Tarif va notarif tartibga solish kengashi tashkil etilganligi va uning tarkibi belgilanganligi ma’lumot uchun qabul qilinsin.
 2. Quyidagilar O‘zbekiston Respublikasi Investitsiyalar va tashqi savdo vazirligi huzuridagi Tarif va notarif tartibga solish kengashining asosiy vazifalari etib belgilansin:
 bojxona bojlari stavkalarini belgilash va tashqi savdo faoliyatini amalga oshirishda notarif tartibga solish chora-tadbirlarini qo‘llash bo‘yicha xalqaro tajribani o‘rganish hamda takliflarni ishlab chiqish;
 ichki va tashqi bozorlarda yuzaga kelayotgan vaziyatdan kelib chiqib tarif va notarif tartibga solish tizimini yanada takomillashtirish bo‘yicha takliflar ishlab chiqish, shuningdek, bojxona to‘lovlari bo‘yicha amaldagi imtiyozlar tizimiga o‘zgartirish va qo‘shimchalar kiritish bo‘yicha takliflarni shakllantirishda ishtirok etish; 
 O‘zbekiston Respublikasi tashqi iqtisodiy faoliyatining Tovar nomenklaturasi va tovarlarni tasniflash qoidalarini takomillashtirish bo‘yicha takliflar tayyorlash.
 3. O‘zbekiston Respublikasi Investitsiyalar va tashqi savdo vazirligi huzuridagi Tarif va notarif tartibga solish kengashi to‘g‘risidagi nizom ilovaga muvofiq tasdiqlansin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. Ganiyev hamda Investitsiyalar va tashqi savdo vaziri S.U. Umurzakov zimmasiga yuklansin.
 1. Ushbu Nizom O‘zbekiston Respublikasi Investitsiyalar va tashqi savdo vazirligi huzuridagi Tarif va notarif tartibga solish kengashi (keyingi o‘rinlarda Kengash deb ataladi) asosiy vazifalari, funksiyalari, huquqlari va faoliyatini tashkil etish tartibini belgilaydi. 
 2. Kengash umumdavlat manfaatlarining tadbirkorlar manfaatlari bilan o‘zaro aloqasini tartibga solish, sanoat tarmoqlarini jadal rivojlantirish uchun shart-sharoitlar yaratish, sog‘lom raqobat muhitini qo‘llab-quvvatlash va iste’molchilarning ehtiyojlarini qondirishga qaratilgan tarif va notarif tartibga solish bo‘yicha takliflarni ishlab chiqish uchun tashkil etilgan kollegial maslahat organi hisoblanadi. 
 3. Kengash o‘z faoliyatida O‘zbekiston Respublikasining Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, boshqa qonunchilik hujjatlariga hamda ushbu Nizomga amal qiladi. 
 4. Quyidagilar Kengashning asosiy vazifalari hisoblanadi:
 bojxona bojlari stavkalarini belgilash va tashqi savdo faoliyatini amalga oshirishda notarif tartibga solish chora-tadbirlarini qo‘llash bo‘yicha xalqaro tajribani o‘rganish hamda takliflarni ishlab chiqish;
 ichki va tashqi bozorlarda yuzaga kelayotgan vaziyatdan kelib chiqib tarif va notarif tartibga solish tizimini yanada takomillashtirish bo‘yicha takliflar ishlab chiqish, shuningdek, bojxona to‘lovlari bo‘yicha amaldagi imtiyozlar tizimiga o‘zgartirish va qo‘shimchalar kiritish bo‘yicha takliflarni shakllantirishda ishtirok etish; 
 O‘zbekiston Respublikasi tashqi iqtisodiy faoliyatining Tovar nomenklaturasi (keyingi o‘rinlarda TIF TN deb ataladi) va tovarlarni tasniflash qoidalarini takomillashtirish bo‘yicha takliflar tayyorlash.
 5. Kengash o‘ziga yuklangan vazifalarni bajarish uchun quyidagi funksiyalarni amalga oshiradi:
 1) bojxona bojlari stavkalarini belgilash va tashqi savdo faoliyatini amalga oshirishda notarif tartibga solish chora-tadbirlarini qo‘llash bo‘yicha xalqaro tajribani o‘rganish hamda takliflarni ishlab chiqish sohasida:
 bojxona bojlari stavkalarini optimallashtirish, shuningdek, tashqi iqtisodiy faoliyat bilan bog‘liq bo‘lgan hamda bojxona bojlari bilan bir xil iqtisodiy samaraga ega bo‘lgan boshqa soliqlar, yig‘imlar va to‘lovlar bo‘yicha takliflarni ko‘rib chiqadi hamda tegishli xulosalarni ishlab chiqadi;
 xalqaro tajribani, shuningdek, manfaatdor vazirliklar va organlar, O‘zbekiston Respublikasi Savdo-sanoat palatasi, tadbirkorlik subyektlarining (keyingi o‘rinlarda manfaatdor subyektlar deb ataladi) murojaatlarini o‘rganish asosida notarif tartibga solish choralarini qo‘llash bo‘yicha takliflarni ishlab chiqadi;
 2) tarif va notarif tartibga solish tizimini yanada takomillashtirish bo‘yicha takliflar ishlab chiqish, shuningdek, bojxona to‘lovlari bo‘yicha amaldagi imtiyozlar tizimiga o‘zgartirish va qo‘shimchalar kiritish uchun takliflar shakllantirishda ishtirok etish sohasida:
 ilg‘or xalqaro tajribani qo‘llash asosida notarif tartibga solish choralarini yanada takomillashtirish bo‘yicha vakolatli organlar va manfaatdor subyektlarning takliflarini eshitadi hamda tegishli takliflar va tavsiyalarni ishlab chiqadi;
 ma’muriy to‘siqlarni kamaytirish, shu jumladan, tashqi savdo sohasidagi muddatlarni qisqartirish va tartibotlarni soddalashtirish qismi bo‘yicha tavsiyalarni ishlab chiqadi;
 muhokamalar asosida bojxona to‘lovlari bo‘yicha imtiyozlar berish yuzasidan tavsiyalarni ishlab chiqadi;
 manfaatdor subyektlar uchun tarif va notarif tartibga solishga tegishli ma’lumotlarni va bojxona ishi bo‘yicha tavsiyalarni tarqatadi;
 ommaviy axborot vositalarida, shuningdek, Investitsiyalar va tashqi savdo vazirligining rasmiy veb-saytida Kengash faoliyati haqida jamoatchilikni xabardor qiladi;
 3) TIF TN va tovarlarni tasniflash qoidalarini takomillashtirishga qaratilgan takliflarni tayyorlash sohasida:
 manfaatdor subyektlarning TIF TNga o‘zgartirish va qo‘shimchalar kiritish bo‘yicha murojaatlarini qo‘rib chiqadi;
 tovarlarni tasniflash bo‘yicha xalqaro tajribani, shu jumladan, Jahon bojxona tashkilotining tavsiyalari asosida o‘rganib chiqadi;
 TIF TN va tovarlarni tasniflash qoidalariga o‘zgartirish va qo‘shimchalar kiritish bo‘yicha tegishli takliflarni ishlab chiqadi.
 6. Kengash o‘ziga yuklangan vazifalar va funksiyalarni bajarish doirasida quyidagi huquqlarga ega:
 o‘ziga yuklangan vazifalar doirasida davlat organlari va boshqa tashkilotlarga so‘rovlar yuborish hamda ulardan zarur statistik va tahliliy ma’lumotlarni olish;
 Kengash ko‘rib chiqadigan masalalar bo‘yicha aniq vakolatlar doirasida vazifalarni amalga oshirish bo‘yicha Kengash tarkibiga kiruvchi davlat organlari rahbarlariga topshiriqlar berish;
 tarif va notarif tartibga solish choralarini qo‘llash to‘g‘risidagi takliflarni ko‘rib chiqish va manfaatdor subyektlarga tushuntirishlar berish;
 tarif va notarif tartibga solish choralarini qo‘llash to‘g‘risida tashqi iqtisodiy faoliyat subyektlari uchun tavsiyalarni ishlab chiqish;
 Kengashga yuklangan vazifalar doirasida yig‘ilishlar davomida yuridik va jismoniy shaxslarning murojaatlarini eshitish; 
 TIF TN doirasida tovarlarni tasniflash bo‘yicha tavsiyalar ishlab chiqish;
 tashqi iqtisodiy faoliyat subyektlari o‘rtasida so‘rovnomalar o‘tkazish;
 zarur hollarda xalqaro ekspertlarni, davlat organlari va xo‘jalik boshqaruvi organlarining mutaxassislarini, ilmiy-tadqiqot markazlarining xodimlarini, oliy ta’lim muassasalarining olimlari va o‘qituvchilarini tegishli tashkilotlar rahbariyati bilan kelishilgan holda jalb qilish.
 Kengash qonunchilikka muvofiq boshqa huquqlarga ham ega bo‘lishi mumkin.
 7. Kengash manfaatdor subyektlarning murojaatlarini ko‘rib chiqishda ariza beruvchilarning huquqlari va qonuniy manfaatlariga rioya qilishi shart.
 8. Kengash raisi Kengash faoliyatga umumiy rahbarlik qiladi va unga yuklangan vazifalar bajarilishi uchun javob beradi, uning vakolatlari quyidagilardan iborat:
 kun tartibini belgilash va Kengash yig‘ilishlarini chaqirish;
 Kengash yig‘ilishlarida raislik qilish;
 Kengash yig‘ilishlari reglamentini, ish rejasini, kun tartibi va yig‘ilish bayonnomalarini tasdiqlash;
 Kengash qabul qilgan qarorlar ijrosi yuzasidan nazoratni tashkil etish;
 Kengash a’zolariga yuklangan vazifalarni bajarish yuzasidan uning a’zolari ishini muvofiqlashtirish;
 manfaatdor subyektlardan tushgan murojaatlarni ko‘rib chiqish;
 ushbu Nizomga muvofiq Kengashning samarali ishini ta’minlash bo‘yicha boshqa funksiyalarni amalga oshirish.
 Kengash raisi yoki uning topshirig‘iga binoan Kengash raisining o‘rinbosari Kengash ishiga rahbarlik qiladi, uning faoliyatini rejalashtiradi, yig‘ilishlarni olib boradi, Kengash qarorlari bajarilishini nazorat qiladi.
 O‘zbekiston Respublikasi Investitsiyalar va tashqi savdo vazirligi Kengash faoliyatini tashkil etadi va Kengash kotibiyati hisoblanadi.
 9. Kengash kotibiyati Kengash faoliyatini tashkil etish bo‘yicha quyidagi vazifalarni amalga oshiradi:
 manfaatdor subyektlarning takliflarini qabul qiladi va ko‘rib chiqadi;
 ariza beruvchilar bilan bevosita muhokamalar olib boradi hamda ishlab chiqarish va bojxona nazoratini amalga oshirish joylariga chiqib ularning faoliyatini o‘rganadi;
 takliflarni umumlashtiradi, Kengashning navbatdagi yig‘ilishi kun tartibini shakllantiradi;
 ushbu Nizomga muvofiq murojaatlarni ko‘rib chiqishni muvofiqlashtirishni va Kengash faoliyatini tashkil etilishini ta’minlaydigan boshqa vazifalarni amalga oshiradi.
 10. Kengash a’zolari quyidagi huquqlarga ega:
 Kengash yig‘ilishlarida ko‘rib chiqiladigan masalalarni muhokama qilish va hal qilishda o‘z vakolatlarini boshqa shaxslarga yuklatish huquqisiz shaxsan ishtirok etish;
 Kengash yig‘ilishida asosli sabablarga ko‘ra qatnashish imkoni bo‘lmagan taqdirda, kun tartibiga kiritilgan masala bo‘yicha o‘z fikrini yozma ravishda yuborish;
 yig‘ilishlarda ovoz berish jarayonida asosli sabablarga ko‘ra qatnashish imkoni bo‘lmagan Kengash a’zosining fikrini ko‘rib chiqish va inobatga olish.
 11. Kengash yig‘ilishlari ichki va tashqi bozorlarda yuzaga keladigan vaziyatlar ta’siriga javob berish zarur bo‘lgan hollarda, biroq olti oyda kamida bir marta Kengash raisi tomonidan chaqiriladi.
 Kengash navbatdagi yig‘ilishining dastlabki kun tartibi va materiallari yig‘ilish o‘tkazilishidan kamida 10 kalendar kun oldin Kengash a’zolariga yig‘ilish xabarnomasi bilan birgalikda yuboriladi.
 Kengash a’zolari tomonidan Kengashning navbatdagi yig‘ilishidan kamida 5 kalendar kun oldin kun tartibiga kiritish uchun taklif qilingan masalalar dastlabki kun tartibidagi masalalarning qo‘shimcha ro‘yxatiga kiritiladi. 
 Yig‘ilish davomida Kengash uning ochilishida tasdiqlangan yakuniy kun tartibiga istalgan vaqtda o‘zgartirishlar kiritish huquqiga ega.
 12. Kengash faoliyati qarorlarni qabul qilishda uning vakolatlariga oid masalalarni erkin muhokama qilish, oshkoralik, jamoatchilik fikrini inobatga olish, teng huquqlilik va kollegiallik prinsiplariga asoslanadi.
 Kengash faoliyatining asosiy shakli ishlab chiqilgan va tasdiqlangan kun tartibi asosida o‘tkaziladigan yig‘ilishlar hisoblanadi.
 13. Kengash yig‘ilishida belgilangan a’zolar sonining kamida yarmi ishtirok etsa, Kengash qaror qabul qilishga vakolatlidir. Kengash qarorlari yig‘ilishda ishtirok etayotgan Kengash a’zolarining oddiy ko‘pchilik ovozi bilan qabul qilinadi. Ovozlar teng bo‘lgan taqdirda Kengash raisi yoki yig‘ilishda raislik qilayotgan uning o‘rinbosarining ovozi hal qiluvchi hisoblanadi.
 Kengash qarorlari bayonnoma shaklida rasmiylashtiriladi. Bayonnomalar Kengash raisi yoki Kengash yig‘ilishida raislik qilayotgan uning o‘rinbosari hamda kotib tomonidan imzolanadi.
 Kengash tomonidan ko‘rib chiqilgan masalalar yuzasidan alohida fikrga ega bo‘lgan Kengash a’zolari uni yozma ravishda bayon etishga haqlidir, ushbu fikr Kengash yig‘ilishining bayonnomasida aks ettirilishi va unga ilova qilinishi shart.
 14. Kengash qabul qilgan qarorlar tegishli masalalar bo‘yicha normativ-huquqiy hujjatlarni ishlab chiqish uchun asos bo‘ladi.
 15. Manfaatdor subyektlarning murojaatlari Kengash kotibiyati tomonidan quyidagi masalalar bo‘yicha qabul qilinadi:
 tovarlarga belgilangan bojxona boji stavkalarini optimallashtirish bo‘yicha ushbu Nizomga 1-ilovaga muvofiq shaklda;
 bojxona to‘lovlari bo‘yicha imtiyozlar berish yoki imtiyozlarni bekor qilish bo‘yicha ushbu Nizomga 2-ilovaga muvofiq shaklda;
 tarif va notarif tartibga solishning boshqa masalalari bo‘yicha ixtiyoriy shaklda.
 Murojaatlar davlat tilida va boshqa tillarda yozma yoki elektron shaklda topshirilishi mumkin.
 16. Murojaatlar Kengash kotibiyatiga tushgan kundan boshlab o‘n besh kun ichida, agar ularni qo‘shimcha o‘rganib chiqish, qo‘shimcha hujjatlarni so‘rash yoki Kengash a’zolarining xulosasini tayyorlash zarur bo‘lgan taqdirda bir oygacha bo‘lgan muddatda ko‘rib chiqiladi. 
 17. Kengash kotibiyati Kengash qarori qabul qilingan kundan boshlab uch kun mobaynida manfaatdor subyektlar va Kengash a’zolarini xabardor qiladi.
 18. Kengash tomonidan manfaatdor subyektlarning murojaatlarini qabul qilish va ko‘rib chiqish ushbu Nizomga 3-ilovaga muvofiq sxema bo‘yicha amalga oshiriladi.
 19. Kengash faoliyatini qayta tashkil etish yoki tugatish O‘zbekiston Respublikasi Prezidentining tegishli qarori bilan amalga oshiriladi.